kardosdrur/scandi-wiki huggingface dataset:
Invaliditet

Invaliditet vil sige en svækket tilstand, der gør, at man er ude af stand til at fungere i et normalt job. Svækkelsen kan enten være af fysisk eller mental art. Ofte anvender man begreberne handicappethed og invaliditet i flæng, men dette er ukorrekt. Mange handicappede er nemlig – trods deres handicap – i stand til at klare sig glimrende og er placeret i ansvarsfulde og betydningsfulde stillinger (Stephen Hawking). Organisterhvervet er et eksempel på et erhverv, der traditionelt har beskæftiget mange blinde med succes. Den blinde radiomand og forfatter Karl Bjarnhof var en kendt dansk kulturpersonlighed. Den multihandicappede Helen Keller (USA), var et andet eksempel på en handicappet med rimelig succes. 

I dag gør forskellige moderne hjælpemidler sit til at udjævne de praktiske forskelle, der kan være mellem handicappede og ikke-handicappede (blindskrift, lydbøger, høreapparater, læseapparater, "talende" computere, proteser af forskellig slags, avancerede selvkørende kørestole, kunstige nyrer, pacemakere osv. osv.)

Forvirringen omkring de to begreber Invaliditet og handicappethed opstår bl.a., fordi man godt kan være delvis invalideret, forstået på den måde, at godt nok er man i stand til at klare et job, men ikke helt på normale betingelser, eksempelvis på halv tid.

I begge tilfælde sørger det sociale sikkerhedsnet, vi har i Danmark, for, at man trods handicap og invaliditet ikke lider nød, men får en kompensation for sin tab af arbejdsevne – eventuelt i form af såkaldt "førtidspension".

Invaliditetstermen er desuden et forsikringsbegreb samt et retsligt begreb, idet vedkommende der har en invalidepension, i tilfælde af invaliditet får tilkendt erstatningsbeløb, der størrelsesmæssigt er afhængige af det procentisk ansatte tab af arbejdsevne. 

Handikap
Albuen Strand (Vejle)

Albuen Strand er en kunstigt anlagt strand på nordsiden af Vejle Fjord beliggende mellem Vejle bymidte og Bredballe.

Anlæggelsen af stranden blev påbegyndt i 1947, med sand hentet fra Trelde Næs. Stranden blev taget i brug seks år senere. Den er efterfølgende blevet renoveret af flere omgange, senest i 2005.

Ved Vejle Fjordsvøm er målområdet på Albuen Strand.

Kilder 

Strande i Danmark
Vejle
Kastrup Kirke (Vordingborg)

Om Kastrup Kirke ved man, at der omkring 1150 blev bygget en stenkirke på et af områdets højeste punkter. Den var bygget i romansk stil. Som det var almindeligt, blev Kastrup Kirke også udvidet og ændret over tiden, og den fik lidt gotisk præg i perioden 1250-1500, renæssance ca. 1500-1650 og endelig præg af barok i perioden 1650-1750.

Eksteriør 
Kirken ligger højt i landskabet og kan ses langvejs fra. Det menes, at kirken blev bygget for at tjene som sø- og landmærke.

I 1774 kom Kastrup Kirke under hovedgården Rosenfeldt og var i dennes eje indtil 1960. Ved tårnet er der gravminder for familien Oxholm fra Rosenfeldt

Interiør 
Krucifikset er fra unggotisk tid, sidst i 1200-tallet. Krucifikset er gennem tiden blevet moderniseret og restaureret, så kun Kristusfiguren og endefelterne med evangelistsymbolerne er oprindelige.

Prædikestolen fra omkring år 1600 er et stykke renæssance og er formodentlig skåret af Bertel Snedker fra Vordingborg.

Altertavlen er en fløjaltertavle, som kan lukkes som et skab. Altertavlen kaldes også en Clemens-altertavle, da tavlens centralt placerede figur forestiller Sct. Clemens.

Kirkedøren er forarbejdet af egetræ fra fregatten Sjælland, der blev ophugget i 1911. Dørbeslaget af malm er overflyttet fra den tidligere dør, der stammer fra 1700-tallet. Det smukke dørgreb er formodentlig fra 1300-tallet, og dyrehovedet forestiller formegentlig et løvehoved. Dørhåndtaget er brugt som udgangspunkt til en håndtag på en middelalderkirke som er ved at blive opført på Middelaldercentret ved Nykøbing Falster.

Kirkeskib 
2 master snaubrig, bygget af maler Ove Andersen i Slagelse 1992. Indviet i kirken 26. marts 1992.

Doneret af Niels Jørgen Jørgensen, Nr. Alslev, Falster. N.J. Jørgensen voksede op med skibe både i kirken og på vandet. Senere blev han købmand i Kastrup.

Referencer

Eksterne henvisninger 

 Kastrup Kirke hos Nordenskirker.dk 
 Kastrup Kirke på KortTilKirken.dk
 Kastrup Kirke i bogværket Danmarks Kirker (udg. af Nationalmuseet)

Kirker i Vordingborg Kommune
Kirker i Roskilde Stift
Kirker i Præstø Amt
Ulf Schefvert

Ulf Schefvert (født 18. april 1958) er en svensk håndboldtræner og tidligere spiller. Han spillede i Elitserien (svensk håndbold) for HK Drott mellem 1974 og 1984. Han var med til at vinde det svenske mesterskab i sin sidste sæson. I 1984/85 tog han over som træner, fordi den daværende træner – Bengt Johansson – tog orlov, og førte klubben til nok en finale om det svenske mesterskab. Da Johansson vendte tilbage den følgende sæson, blev han i stedet spillende træner i Tyresö, samtidigt med, at han studerede på Gymnastik- och idrottshögskolan i Stockholm. Derefter vendte han tilbage til Drott og trænede klubben fra 1988-1993. Under sine seks sæsoner i Drott vandt han det svenske mesterskab to gange og vandt tre gange sølv.

Han har senere været trænere for både Danmark og Grækenland. Med det danske u-landshold tog han EM-guld i 1996 og året derefter vandt han U-VM. Siden 2005 har han været træner for det svenske damelandshold. En mission, der blandt andet kulminerede, da Sverige ved EM i 2006 på hjemmebane opnåede en sjetteplads. I 2007 blev han desuden træner for GOG Svendborg TGIs herrehold i håndboldligaen. Han skiftede dog i 2009 til deres damehold i skikkelse af Odense GOG.

Håndboldtrænere fra Sverige
Håndboldspillere fra HK Drott
Sportsdrik

Sportsdrik er en drik som indeholder næringsstoffer. Den bruges ofte af sportsfolk under træning og konkurrencer, med det formål at erstatte den væske og de mineraler, som tabes under hård fysisk udfoldelse, og tilføre energi i form af f.eks. kulhydrater. Der findes en lang række kommercielle produkter, som indeholder bl.a. husholdningssalt og sukker, og ofte fås de som et pulver der skal blandes op i vand.

Se også
 Energidrik
Johannes Ring

Johannes Anders Inge Riese Ring (3. januar 1863 i København – 19. juni 1936 smst) var en dansk skuespiller.

Han debuterede ved Det kongelige Teater i 1884 hvorefter han i 1888 kom til Folketeatret hvor han blev de næste tre årtier og spillede en stor mængde forskellige roller. I 1918 tog han til det Det ny Teater hvor han blev til at trak sig tilbage ved hans 40-års jubilæum i 1924.

Han filmdebuterede i 1913 hos Nordisk Films Kompagni hvor han medvirkede i omkring 60 stumfilm indtil 1920.

Johannes Ring var gift fra 24. oktober 1896 skuespillerinde Maria Petrine Müller (pigenavn: Petersen) (1855-1929). Johannes Ring døde den 19. juni 1936 og ligger begravet på Holmens Kirkegård på Østerbro i København.

Filmografi

Eksterne henvisninger 
 
 

Stumfilmskuespillere fra Danmark
Personer i Kraks Blå Bog (afdøde)
Molokai

Moloka'i eller Molokai er en ø i den amerikanske delstat Hawaii. Øen er 673.4 km² stor, hvilket gør den til den femtestørste af de Hawaiianske øer, og den 27. største ø i USA.

Eksterne henvisninger 

 Official Moloka'i Visitors Association website

Øer i Hawaii
Førtidspension

Førtidspension er en offentlig social ydelse, man kan søge om at få tilkendt i slutningen af arbejdslivet som følge af en pådraget svækkelse eller lidelse. 

Denne kan eventuelt være en følge af nedslidning, udbrændthed eller lignende konsekvenser af kritisable forhold på arbejdspladsen, såsom hårdt fysisk slid, højt tempo og dårligt arbejdsmiljø. 

De skader, man har pådraget sig, gør, at man ikke længere kan passe et almindeligt arbejde. 

Førtidspension kan også simpelt opnås, når en person i den arbejdsdygtige alder, pga sygdom ikke kan udvikle rimelig erhvervsevne og dermed ikke kan opretholde en almen levestandard. 

Pr. 2015 var der i Danmark 215.590 danskere på førtidspension.

Statistik 

I perioden 2010-2018 er antallet af modtagere af førtidspension faldet fra 257.714 til 214.135 svarende til 17%.

Eksterne henvisninger 
 Førtidspension – Borger

Fodnoter 

Aldring
Overførselsindkomster
Pension i Danmark
National Archives and Records Administration

United States National Archives and Records Administration (NARA) ligger i Washington D.C. og er USA's Nationalarkiv. NARA er et uafhængigt regeringsorgan, som opbevarer statsdokumenter og historiske fortegnelser. Offentligheden af i en begrænset omfang adgang hertil. NARA er ansvarlige for vedligeholdelse og udgivelse af officielle og retsgyldige udgaver af love vedtaget af Kongressen, bekendtgørelser og executive orders fra præsidenten samt føderale bestemmelser. 

NARA arbejder ofte sammen med studerende for at lette deres opgaveskrivninger.

Uddannelse i USA
Digitale biblioteker i USA
Museer i USA
Hugo Bruun

Hugo Bondorff Bruun (30. april 1888 på Kærsgård, Tornby, Hjørring – 5. april 1962) var en dansk skuespiller.

Han debuterede ved Det kongelige Teater og var efterfølgende engageret ved forskellige privatteatre bl.a. Det Ny Teater og Betty Nansen Teatret.

Han filmdebuterede i 1912 hos Filmfabriken Danmark hvor han medvirkede i 5 stumfilm. Fra 1915 var han engageret hos Nordisk Films Kompagni hvor han bl.a. medvirkede i Carl Th. Dreyers Blade af Satans bog (1921). Efterfølgende var han hos Dansk Astra Film hvor han medvirkede i flere film med sin kone skuespillerinde Gudrun Bruun Stephensen. Han medvirkede desuden i to tonefilm og lagde ofte stemme til radiodramatik.

Hugo Bruun var gift med skuespillerinde Gudrun Bruun Stephensen. Han døde den 5. april 1962 og ligger begravet på Bispebjerg Kirkegård i København.

Filmografi

Eksterne henvisninger 
 

Skuespillere fra Danmark
Stumfilmskuespillere fra Danmark
Gyda Aller

Gyda Natalie Aller (født 12. marts 1887 i Nykøbing Falster, død 22. september 1967) var en dansk skuespillerinde.

Hun filmdebuterede i 1912 hos Filmfabrikken Skandinavien og medvirkede derefter i film fra en række forskellige danske produktionsselskaber. Fra 1914 til 1916 var hun engageret hos Nordisk Films Kompagni hvor hun medvirkede i mere end 30 stumfilm. I 1921 i hendes sidste film Die sterbende Stadt instrueret af Holger-Madsen. Hun var kendt som den danske Henny Porten – efter en kendt tysk stumfilmsskuespillerinde.

Gyda Aller var datter af Marie Aller (f. 10. august 1866) og Jens Christian Emanuel Johan Aller (f. 4. april 1866), og søster til Ellen Johanne Christine Aller (f. 17. januar 1889). Hun var gift med Johan Holger Salomon, med hvem hun fik sønnen Holger Gyde Aller  (1908 - 1973).

Filmografi

Kildeangivelser

Eksterne henvisninger 
 

Stumfilmskuespillere fra Danmark
Personer fra Nykøbing Falster
Absolution (album)

Absolution er det tredje studiealbum fra det engelske rockband Muse. Albummet blev udgivet af A&E Records d. 21. september 2003. Der er udgivet seks singler fra albummet.

Spor

Eksterne henvisninger 

Muse-album
Album fra 2003
Gimsøystraumen Bro

Gimsøystraumen Bro (Gimsøybrua) er en Cantileverbro som krydser Gimsøystraumen mellem Austvågøy og Gimsøya i Nordland fylke i Norge. Broen er 839 meter lang og har et hovedspænd på 148 meter og gennemsejlingshøjde 30 meter. Broen har 9 spænd. Den blev åbnet i 1981 og er en del af europavej 10. Sammen med Sundklakkstraumen bro (åbnet 1976) erstattede den færgestrækningen mellem Lyngvær på Austvågøya, Smorten på Vestvågøy og Sundklakk på Gimsøya. Færgeforbindelsen blev sat i drift i 1955.

Nordlands geografi
Broer i Norge
Gimsøya

Gimsøya er en ø i Lofoten i Nordland fylke i Norge. Øen ligger mellem Austvågøy og Vestvågøy, og tilhører Vågan kommune. Øen har et areal på 46,4 km².

Gimsøya har tidligere været en selvstændig kommune. Kommunen blev udskilt fra Vågan kommune i 1856, under navnet Gimsøy kommune. Ved oprettelsen havde Gimsøy kommune 987 indbyggere. 1. januar 1964 blev Gimsøy, Vågan og bykommunen Svolvær slået sammen igen til ny Vågan kommune. Ved sammenlægningen havde Gimsøy kommune 1.551 indbyggere.

Den sydlige og østlige del af Gimsøya er kuperet. Højeste punkt er Svarttinden på 767 moh. I nord og vest er øen flad med moser, bortset fra fjeldet Hoven på 368 moh.

Gimsøy har butik, børne- og ungdomsskole. Hovederhverv er landbrug, men også fiskeri og turisme er vigtige indtægtskilder på denne ø som har ca. 230 indbyggere.

Europavej 10 passerer sydsiden af Gimsøya, og knytter øen til Austvågøya i øst med Gimsøystraumen Bro og Vestvågøya i vest på Sundklakkstraumen bro. Ellers er der fylkesvej og kommunal vej rundt på øen.

Det har vært diskuteret at bygge en storflyveplads for Lofoten på de flade moser på Gimsøya, til erstatning for kortbaneflyvepladserne i Svolvær og på Leknes, men dette er indtil videre kun løse ideer. Gimsøymyrene naturreservat ligger på øen.

Øer i Lofoten
Ried fan de Fryske Beweging

Ried fan de Fryske Beweging (RfdFB – Rådet for den Frisiske Bevægelse) er en organisation for personer, der støtter Frisland, frisisk sprog og kultur. Rådet er en uafhængig paraplyorganisation, der drives af frivillige. Den har adskillige medlemsforeninger og mere end 500 donatorer.

Historie 
Stiftelsen Ried fan de Fryske Beweging blev etableret i 1945 som en paraplyorganisation for mange mindre frisiske institutioner. Ideen om, at ét organ skulle repræsentere den frisiske bevægelse over for regering, politikere og institutioner opstod efter 2. verdenskrig ('It Selskip foar Fryske Tael en Skriftekennisse', 'It Kristlik Frysk Selskip', 'it Roomsk Frysk Boun' and it 'Frysk Boun om Utens'). Det væsentligste mål var at få etableret juridisk beskyttelse af det frisiske sprog under nederlandsk lov.

Medlemmer 
De følgende organisationer er medlem af Ried fan de Fryske Beweging:

 De Fryske Rie
 FBU = Frysk Boun om Utens
 Federaasje = Federaasje fan Fryske Studinteferienings
 FFE = Feriening foar in Federaal Europa
 FFOF = Freonen fan Omrop Fryslân
 FFU = Feriening foar Frysk Underwiis
 IFAT = It Frysk Amateur Toaniel
 Ons Bildt = Stichting 'Ons Bildt'
 Jong Fryske Mienskip
 Krúspunt = It eardere Kristlik Frysk Selskip
 Selskip 1844 = It Selskip foar Fryske Taal- en Skriftekennisse
 Stellingwarver Schrieversronte

Mål 
Følgende rettigheder er opnået i løbet af de seneste 50 år:
 1 times frisisk i skolen (siden 1980 ifølge lov). I 1993 blev frisisk et obligatorisk fag i gymnasieskolen.
 Breve til officielle myndigheder kan skrives på frisisk og "bør" besvares på dette sprog.
 Politikere har lov til at tale frisisk ved møder, og referat kan føres på frisisk.
 I provinsen Fryslân kan der tales frisisk i retten. En frisisk taler har ret til at få en oversætter til stede, såfremt ikke alle tilhørere taler frisisk.
 Ret til at bruge frisisk i officielle dokumenter (siden 2005).

Litteratur 
 Sj. van der Schaaf, Skiednis fan de Fryske Beweging, Ljouwert 1977.

Eksterne henvisninger 
 Hjemmeside
 http://www.itnijs.nl

Frisland
Frisisk sprog
Etableret i 1945
Organisationer fra Nederlandene
Harry Schwarz

Harry Heinz Schwarz (13. maj 1924 – 5. februar 2010) var en sydafrikansk advokat og politiker og fremtrædende leder i anti-apartheidbevægelsen. Han var leder af Reformpartiet. Fra 1991-1995 var han sydafrikansk ambassadør i USA.

Eksterne henvisninger 

Politikere fra Sydafrika
Velcro

Velcro er et materiale og en lukkemetode (burrelukning) opfundet af den schweiziske elektrotekniker George de Mestral, der tog patent på opfindelsen i 1955.

Med Velcro kan to flader sammensættes ved at den ene side, der har små kroge, føres sammen med den anden side, der er fyldt med små hår. Krogene holder fast i hårene, og derved holder de to sider sammen. Velcro bruges som et hurtigt alternativ til bl.a. snørebånd.

Referencer

Eksterne henvisninger 

Fastgøringsemner med holdefunktion
Zeitgeist-bevægelsen

Zeitgeist-bevægelsen er en verdensomspændende græsrodsbevægelse, der blev grundlagt i 2008 i USA af Peter Joseph. Bevægelsen er modstander af kapitalismen, som bevægelsen anser som strukturel korrupt og som et spild af ressourcer. Ifølge The Daily Telegraph virker bevægelsen for afvikling af en pengebaseret økonomi til en ressourcebaseret økonomi baseret på bæredygtig økologi og for at beslutninger i samfundet skal tages på et videnskabeligt grundlag. 

Bevægelsen har sit navn efter dokumentarfilmene som Peter Joseph har skrevet, produceret og lagt stemme til. Zeitgeist: The Movie fra 2007 og Zeitgeist: Addendum fra 2008 er udgivet gratis online. Der opfordres til at filmene videredistribueres, så de kan tjene informative formål og altså ikke profitinteresser.

Under produktionen af Zeitgeist: Addendum opstod der tætte forbindelser mellem Peter Joseph og Jacque Fresco, som er selvlært opfinder, industriel designer, social ingeniør, futurist samt stifter af nonprofit-organisationen The Venus Project. Siden har bevægelsen fungeret som aktivistgren for The Venus Project, og en ugentlig radio-rapport er blevet etableret, hvor Fresco og hans partner Roxanne Meadows deltager.

I Danmark er bevægelsens udvikling varetaget af en gruppe frivillige.

Kritik 
Bevægelsen har været udsat for kritik fra flere sider. I en artikel i Journal of Contemporary Religion beskrives bevægelsen som et eksempel på "conspirituality", en blanding af konspirationsteori og New Age-spiritualitet. I en artikel i Tablet Magazine omtales bevægelsen som "Verdens første internetbaserede apokalyptiske kult med medlemmer, der som papegøjer med begejstring og troskab gentager partiets linje" og som er tilhængere af “en slags sci-fi planetarisk kommunisme" og at Zeitgeist-filmserien, der startede bevægelsen gik “i fodsporene af højreekstreme, isolationistiske og underforståede antisemitiske konspirationsteorier”.

Alan Feuer betegnede i The New York Times bevægelsen som en "utopisk idé om et penge-frit og computerstyret fremtid, ... som havde Karl Marx og Carl Sagan hyret John Lennon fra dennes "Imagine-tid" til at gøre intet mindre end at omskrive de underliggende strukturer i planetarisk liv."

Referencer

Eksterne henvisninger 
 Zeitgeist-bevægelsens danske hjemmeside 
 Zeitgeist: The Movie (med danske undertekster) 
 Zeitgeist: Addendum (med danske undertekster) 
 
 

Internationale organisationer
Nihilistisk Folkeparti

Nihilistisk Folkeparti, forkortet NFP, er et dansk politisk parti, hvis grundlag er nihilismen. Det har N som partibogstav,. Partiet har i forbindelse med Kommunalvalget 2009 fået en del medieomtale som del af pressens dækning af valgets mere kuriøse indslag. Lørdag d. 31. oktober var de fx gæster hos Clement Kjersgaard i Ugen med Clement. De har også været en tur forbi Go'morgen Danmark på TV 2.

Selv om partiet bedyrer at være nihilistisk af observans, kan mange af deres politiske udmeldinger dog tolkes som samfundssatirisk kritik af dansk politik og demokrati, som partiet synes at mene har mistet sin reelle betydning for autentisk politisk debat, fordi det er blevet reduceret til udelukkende at dreje sig om kalkuleret spin om magt. På deres hjemmesides FAQ-liste skriver de således følgende som svar på spørgsmålet om, hvad de mener om Jacob Haugaard: "Desværre formåede Haugaard ikke, at holde fast i sin nihilistiske indsigt i politikkens ligegyldighed og impotens efter han blev valgt ind i folketinget. Det lykkedes de andre politikere at tie hans nihilistiske protest ihjel med deres insisteren på løgnen om, at dansk politik betyder noget og ikke bare er et spil om at spinne sig til magt."

References

Eksterne henvisninger
 Officiel hjemmeside 
 Nihilistisk Folkeparti på Facebook

Politiske partier i Danmark
Schweizerstil

Schweizerstil betegner en arkitektonisk stilretning under eklekticismen eller historicismen i anden halvdel af 1800-tallet.

Stilen opstod i Tyskland og Schweiz og blev senere spredt med den internationale historicisme. Stilen var populær i lande med meget træbyggeri, herunder Norge og Sverige, men også i områder i USA, i Baltikum, Danmark og andre europæiske lande.

Stilen kendetegnes af store, ofte stejle sadeltage med store tagudhæng, som skulle beskytte alle de kunstfærdigt udskårne snedkerdetaljer (snickarglädje på svensk). Husene kan have både spir og tårne, og også store glasverandaer med løvsavsarbejde og høje vinduer med påsatte, detaljerede lister og profiler. Husene har ofte skifertag.

Træhusene kan være bemalet i pastelfarver eller kraftigere farver alt efter lokal skik.

I Sønderjylland findes en del bygninger fra den preussiske periode, der har detaljer i schweizerstil. Stilen blev, sammen med andre historicistiske stilelementer, fejlagtigt opfattet som "tysk", selvom den i realiteten var international. I Nordtyskland kaldes disse teglbygninger med fabriksfremstillede formsten og tagdetaljer i schweizerstil for Gewerkschulen-stil, fordi håndværkerne lærte denne stil på håndværkerskolerne.

Modreaktionen i Tyskland og Norden var nationalromantikken, Heimatschutz-stilen og Bedre Byggeskik.

Stilperioder
Santa Catalina Island

Santa Catalina Island, Santa Catalina eller blot Catalina, er en af de største klippeøer i øgruppen Channel Islands ud for Californiens kyst. Santa Catalina er 35 km lang og 13 km bred på det bredeste sted og den ligger ca. 35 km syd-sydvest for Los Angeles. Øens højeste punkt er Mt. Orizaba på 639 m.

I 2000 var øens befolkningstal på 3696 personer, hvoraf 85 % boede i øens eneste by, Avalon.

Californiens geografi
Øer i USA
Konfidensinterval

Konfidensintervaller: kan bruges i statistik, når en 1-dimensionel parameter skal estimeres. Til hver stikprøve angives et interval, hvori man ud fra stikprøven antager at parameteren ligger.

Hvis det for enhver værdi af den ukendte parameter gælder, at sandsynligheden for at konfidensintervallet er (mindst) p %, siger man, at man har fundet et p % konfidensinterval for parameteren.

Fortolkning 
Forskellige statistiske teststørrelser giver anledning til forskellige konfidensintervaller, og konfidensintervaller er en anden måde at formulere statistiske tests på. Brug af 95% konfidensintervaller svarer til statistiske tests på et α=5% signifikansniveau.

Hvis en metode giver f.eks. 95% konfidensintervaller vil det sige, at metoden med (mindst) 95% sandsynlighed vil give et interval, hvori parameteren ligger. En lidt mindre præcis måde at sige det samme på er, at sige at der er 95% sandsynlighed for at parameteren ligger i intervallet. Det upræcise i den sidste formulering ligger i, at de 95% sandsynlighed kun giver mening, når metoden til at give konfidensintervaller angives. Man kan således forestille sig forskellige metoder som for en konkret stikprøve giver samme konfidensinterval men forskellig sandsynlighed.

z-interval for normalfordelinger 
Konfidensintervaller bruges særligt ved estimation af middelværdien af en normalfordelt variabel. Hvis standardafvigelsen er kendt kan konfidensintervaller udregnes som

 

hvor

  er den kendte standardafvigelse.
 n er antallet af målinger.

  er er  fraktilen af en standardnormalfordeling.
  er konfidensniveauet.

Desto større stikprøven er, desto mindre bliver usikkerheden og konfidensintervallet bliver da også smallere.

t-intervaller 
Hvis man ønsker at udregne  konfidensintervallet for middelværdien af en normalfordelt variabel, hvor standardafvigelsen ikke er kendt på forhånd men er estimeret ud fra en stikprøve, benyttes følgende formel

 

hvor

 n er antallet af mållinger.
 s er den estimerede standardafvigelsen for målingerne.
  er signifikansniveauet som oftest er 5%.

  er  fraktilen af en t-fordeling med n-1 frihedsgrader, som med et 5% signifikansniveau betegnes .
  er konfidensniveauet.
T-fordelinger beregnes oftes ud fra tommelfingerreglen om at hvis n<30 tager man en t-fordeling i brug i stedet for en normalfordeling som er alternativet.

Referencer 

Statistik